Առանձնապես երեւակայություն պետք չէ պատկերացնելու համար, թե Իրանի միջուկային զենքի ծրագիրը չկասեցվելու դեպքում ինչի կդրդեր Սաուդյան Արաբիային: Իսկ տեսնելով, թե Թեհրան-Էր-Ռիադ հավերժական թվացող հակամարտության ծիրում ընդամենը սովորական սպառազինությամբ ISIS-ն ինչ մարդկային սպանդ ու մշակութային ցեղասպանություն է իրականացնում Մերձավոր Արեւելքում, տեսնելով, թե ինչպես են շիա եւ սուննի զինյալները միմյանց վերացնելը կյանքի նպատակ եւ դրախտի ճանապարհ հռչակել, կասկած չի մնում, որ Էր-Ռիադի կամ Թեհրանի կողմից միջուկային զենքի տիրապետումը մարդկության ապոկալիպսիսը կերաշխավորեր: Միջուկային զենքը Մերձավոր Արեւելքում ամենամեծ մղձավանջն է, որ երկրագնդի վրա երբեւէ եղել է կամ կարող է լինել: Հենց այդ գիտակցությունն էլ միավորեց այնպիսի հակառակորդների, ինչպիսին ԱՄՆ-ն, Եվրոպան, Չինաստանը, Ռուսաստանն են, միեւնույն գերնպատակի՝ Իրանի միջուկային ծրագիրը կանխելու շուրջ, որը Մերձավոր Արեւելքում միջուկային զենքի տարածումը կանխելու հրամայականն էր ու նախապայմանը: